Gedagte vir die dag: Harde werkFoto: pixabay.com “ŉ Luiaard ploeg nie in die saaityd nie en soek in die oestyd na iets wat nie daar is nie.” (Spreuke 20:4 – AFR83) Sukses kom nie vanselfsprekend nie, dit verg harde werk en dit mag dalk hard wees, maar dit werk! In sukses is daar geen kortpaaie nie. Luiheid is die heel grootste teenwerker van sukses, maar harde werk bring volmaaktheid teweeg. Goeie leiers is ywerige individue, toegewyd tot die visie wat hulle van God ontvang het. Hulle stel ŉ hoë standaard en leef self daarby. Hulle verstaan hul verantwoordelikheid teenoor God en ander. Hulle pluk die vrug daarvan en ontwikkel daardeur die vermoë om uitnemende prestasie voort te bring en God deur hul prestasie te verheerlik. As jy ernstig is oor die nastrewing van God se roeping op jou lewe, in watter opset dit ook al mag wees, is ywerige inspanning en toewyding ŉ absolute voorvereiste tot die bereiking van sukses. Wees gemaklik in jou eie vel, spits jouself toe daarop om voortdurend te verbeter en te groei. Wees bereid om te leer en soveel moontlik kennis op te doen. Pas dit wat jy leer toe en doen dit in wysheid. Vra die Here om die regte tyd en die regte geleentheid aan jou te openbaar en gryp dit met albei hande aan. Wie nie waag nie, wen nie. Dit is erger om niks te bereik nie, as om te probeer en te misluk. Elke mislukking dien as ŉ geleentheid om te leer en te innoveer. Gee dit jou beste en vertrou God vir die res. Moet nooit die guns van die Here onderskat nie. Dit is Hy wat die regte deure op die regte tyd oopmaak, daarsonder kom selfs ons hardste geswoeg en sweet tot niks. Geloof is om jou môre reeds vandag in sy hande toe te vertrou. Geskryf deur Alta Strauss Facebook | Instagram | [email protected]